Ministru kabineta noteikumu projekta „Grozījumi Ministru kabineta 2010.gada 9.novembra noteikumos Nr.1041 „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība”” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Savienības struktūrfondu un Kohēzijas fonda vadības likuma 18.panta 6.punkts.  Finanšu ministrijas (turpmāk – FM) Iekšējā audita departamenta (turpmāk – IAD) 2013.gada 6.decembra ziņojuma par Eiropas Savienības fondu iekšējās kontroles sistēmas auditu ieteikums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Atbilstoši spēkā esošajam Ministru kabineta 2010.gada 9.novembra noteikumu Nr.1041 „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība” (turpmāk – MK noteikumi Nr.1041) 4.punktam atbildīgā iestāde vai sadarbības iestāde var slēgt līgumu ar Eiropas Savienības (turpmāk – ES) struktūrfondu un Kohēzijas fonda (turpmāk – fondu) finansējuma saņēmēju (turpmāk – finansējuma saņēmējs) un var paredzēt avansa maksājumu, ja ir pieejami finanšu līdzekļi līguma saistību izpildei. Ņemot vērā, ka atbildīgā iestāde vai sadarbības iestāde var slēgt līgumus ar finansējuma saņēmēju pēc tam, kad Ministru kabinets ir apstiprinājis normatīvo aktu par attiecīgās aktivitātes īstenošanas kārtību, kurā tiek noteikts arī pieejamais finansējums, tad nepieciešams precizēt MK noteikumu Nr.1041 4.punkta redakciju, t.sk. lai novērstu neskaidrības par faktu, kas apliecina finansējuma pieejamību un mazinātu administratīvo slogu, izslēdzot atsevišķus saskaņojumus.  2. Ņemot vērā, ka MK noteikumu Nr.1041 6.punktā ietvertais regulējums dublē minēto noteikumu 4.punktu, tad nepieciešamas svītrot attiecīgo punktu.  3. Pamatojoties uz to, ka ES fondu 2007.-2013.gada plānošanas periodā vairs netiek īstenota un nav arī plānots īstenot tā saucamo “pašfinansēšanās shēmu”, t.i., kad atbildīgajai iestādei vai sadarbības iestādei nav pieejami finanšu resursi līguma saistību izpildei, pašvaldība vai finansējuma saņēmējs, kas nav valsts budžeta iestāde, plānošanas reģions vai pašvaldība, līguma saistības izpilda par saviem līdzekļiem un ES finansējumu saņem tikai pēc tam, kad Eiropas Komisija to ir atmaksājusi Latvijai, tad ar grozījumiem MK noteikumos Nr.1041 tiek svītrots minēto noteikumu 5., 24., 31., un 34.punkts, kā arī precizēts 33.punkts.  4. Saskaņā ar FM 2012.gada 13.decembra rīkojumu Nr.663 “Par plānu apstiprināšanu” un 2013.gada 25.jūlija rīkojumu Nr.309 “Par aktualizētā 2013.gada auditu plāna apstiprināšanu”, ar kuru apstiprināts IAD 2013.gada auditu plāns, IAD veica auditu Centrālajā finanšu un līgumu aģentūrā, Latvijas Investīciju un attīstības aģentūrā, Valsts reģionālās attīstības aģentūrā un Satiksmes ministrijā par izveidoto ES fondu iekšējās kontroles sistēmu. Minētā audita mērķis bija pārliecināties, ka ES fondu vadībā iesaistītās institūcijas nodrošina normatīvajos aktos noteikto maksājumu pieprasījumu izskatīšanas termiņu ievērošanu, kā arī novērtēt maksājumu pieprasījumu izvērtēšanas procesa efektivitāti (turpmāk – audits). Pamatojoties uz auditā konstatēto, IAD ir izteicis FM kā ES fondu vadošajai iestādei ieteikumus kopējo maksājumu pieprasījumu izskatīšanas efektivitātes uzlabošanai, izvērtējot, vai ir nepieciešami grozījumi MK noteikumos Nr.1041. Ņemot vērā audita konstatēto un FM veikto analīzi par termiņu neievērošanas iemesliem, secināms, ka, galvenokārt termiņa kavējums rodas objektīvi papildus precizējošās informācijas pieprasīšanas no finansējuma saņēmējiem un izskatīšanas posmā. Turklāt paredzams, ka projekta noslēguma maksājuma pārbaude būs laikietilpīgāka, ņemot vērā arvien nopietnākas prasības par iestāžu veicamiem kontroles pasākumiem. Tai skaitā, jāņem vērā dažādu kontroļu, auditu rezultātā ES fondu vadības un kontroles sistēmā veiktos pilnveidojumus, kas prasa padziļinātākas un resursus ietilpīgākas kontroles atsevišķos jautājumos, kas kopumā objektīvi rezultējas nepieciešamībā veikt pārbaudes garākos termiņos, nekā esošajā regulējumā. Jāņem vērā arī tas, ka esošie termiņi ir jau ekonomiskās krīzes laikā maksimāli saīsinātie termiņi ar mērķi maksimāli ātri nodrošināt naudas plūsmu projektu īstenotājiem, riskējot ar nekvalitatīvām, nepilnīgām pārbaudēm, kas jebkurā gadījumā tiek atliktas uz projekta noslēgumu un rada papildus spriedzi un pārpratumus, kā arī liekas papildus pārbaudes vēlākā posmā. Attiecīgi FM rosina izstrādāt grozījumus MK noteikumos Nr.1041, veicot sabalansētas izmaiņas maksājumu pieprasījumu pārbaužu termiņos atbilstoši reālajai situācijai, ar mērķi nodrošināt kvalitatīvus pārbaužu rezultātus. Atbilstoši grozījumiem, atbildīgā iestāde vai sadarbības iestāde pārbaudīs noslēguma maksājuma pieprasījumu un tajā iekļautos izdevumus pamatojošos dokumentus, apstiprinās attiecināmo izdevumu summas un sagatavos maksājumu rīkojumus 30 darbdienu laikā pēc noslēguma maksājumu pieprasījumu saņemšanas. Spēkā esošajā MK noteikumu Nr.1041 29.punktā gan starpposma maksājumu, gan noslēguma maksājumu pieprasījumu izskatīšanai noteikts vienāds termiņš – 20 darbdienas. Turklāt, ievērojot, ka gadījumos, kad tiek pieprasīta papildus informācija vai nepieciešams izskatīt precizējumus, atbildīgā iestāde un sadarbības iestāde nevar iekļauties MK noteikumu Nr.1041 29.punktā noteiktajā termiņā, tad minētajos noteikumos tiek pagarināts termiņš uz kādu var pagarināt papildus informācijas un precizējumu izskatīšanai nepieciešamo laiku, t.i., no 5 darbdienām uz 10 darbdienām.  5. Šobrīd spēkā esošā normā noteikts, ka maksājumu iestāde maksājuma pieprasījumu un maksājuma rīkojumu no atbildīgās iestādes vai sadarbības iestādes pieņem līdz 2015.gada 15.novembrim. Atbilstoši ES Padomes 2006.gada 11.jūnija Regulas (EK) Nr.1083/2006 ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999 56.panta 1.punktam izmaksas ir atbilstīgas, ja tās veiktas līdz 2015.gada 31.decembrim. Vairākās aktivitātēs ir noslēgti līgumi par līdzfinansējuma piešķiršanu, kuros projekta īstenošanas termiņš ir noteikts 2015.gada 31.decembris, t.i., atbilstoši minētajā regulā noteiktajam gala termiņam par izdevumu attiecināmību. Lai nodrošinātu sekmīgu ES fondu finansējuma izmantošanu, pašlaik ir izsludinātas projektu iesniegumu atlases dažās aktivitātēs, paredzot projekta īstenošanas termiņu līdz 2015.gada beigām. Tādējādi, lai finansējuma saņēmēji varētu sagatavot kvalitatīvu projekta dokumentāciju (t.sk. maksājuma pieprasījumus un progresa pārskatus, nepieciešamības gadījumā, veikt līguma/vienošanās grozījumus), pabeigt ES fondu projektus un, lai sekmīgāk apgūtu finanšu līdzekļus ES fondu 2007.-2013.gada plānošanas periodā, MK noteikumu Nr.1041 30.2.apakšpunktā noteikto maksājumu pieprasījumu un maksājumu rīkojumu iesniegšanas maksājumu iestādē gala termiņš jāpagarina līdz 2016.gada 15.martam. Tā kā Ministru kabineta noteikumos par aktivitātes īstenošanu, nav noteikts termiņš, kādā finansējuma saņēmējam ir jāiesniedz maksājuma pieprasījums, bet ir noteikts konkrēts projekta īstenošanas termiņš, tad ES fondu projektiem, kuri šobrīd jau tiek īstenoti, projektu īstenošanas termiņu atbildīgā iestāde vai sadarbības iestāde var pagarināt tikai Ministru kabineta 2007.gada 26.jūnija noteikumos Nr.419 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” noteiktajos gadījumos un kārtībā.  Eiropas Sociālā fonda jeb 1.darbības programmu projektu pagarinājumi nebūs pieļaujami, ņemot vērā būtisko budžeta virssaistību apjomu un kopējo apguves statusu. Attiecībā uz 2.darbības programmu “Uzņēmējdarbība un inovācijas” un Kohēzijas fonda (KF) projektiem pagarinājumus var atbalstīt ar mērķi nodrošināt pilnīgu ES finansējuma izmantošanu efektīvām investīcijām. Savukārt 3.darbības programmas “Infrastruktūra un pakalpojumi” Eiropas Reģionālās attīstības fonda pagarinājumi jāskata kontekstā ar uzņemto virssaistību apjomu un neatbilstību un lauzto līgumu apjomu atkarībā no prioritātes. Lai novērstu nepamatotus termiņa pagarinājumus līdz 2015.gada 31.decembrim, kas nav kritiski nepieciešami efektīvai ES fondu apguvei, projektu pagarinājumi tiks skatīti atsevišķi par katru gadījumu aktivitāšu/apakšaktivitāšu līmenī, izstrādājot attiecīgus specifiskos MK noteikumus vai to grozījumus.  6. Šobrīd MK noteikumos Nr.1041 paredzētais izdevumu deklarāciju sagatavošanas biežums un to pārbaudei paredzētais laiks nav efektīvs, jo retos gadījumos ir iespējams pārbaudīt un iesniegt Eiropas Komisijai izdevumu deklarāciju līdz nākamās izdevumu deklarācijas sagatavošanai. Tas ir skaidrojams gan ar pārbaudes apjomu, gan ar to, ka pārbaudes procesā sertifikācijas iestādei ir nepieciešama papildu informācija vai arī skaidrojumi no vadošās iestādes, atbildīgās vai sadarbības iestādes, lai varētu gūt pietiekamu pārliecību par deklarējamo izdevumu attiecināmību. Ņemot vērā iepriekš minēto, kā arī, lai varētu efektīvāk plānot darbus (sertifikācijas iestādē, vadošajā iestādē, atbildīgajā vai sadarbības iestādē), veltot lielāku uzmanību darba kvalitātes pilnveidošanai, ir nepieciešams mainīt MK noteikumos Nr.1041 ietverto nosacījumu par apliecinājumu un izdevumu deklarācijas iesniegšanas termiņu, nosakot, ka izdevumu deklarācijas un apliecinājumi tiek sagatavoti līdz kārtējā gada 20.janvārim, 20.martam, 20.maijam, 20.jūlijam, 20.septembrim un 20.novembrim par izdevumiem, kas ir veikti līdz iepriekšējā mēneša beigām. Savukārt pēdējo starpposma izdevumu deklarāciju sagatavo līdz 2016.gada 20.janvārim par izdevumiem, kas ir veikti līdz 2015.gada 31.decembrim.  7. Ņemot vērā, ka tiek palielināts pārbaudāmo izdevumu apjoms un periods, tad nepieciešams pagarināt MK noteikumu Nr.1041 43.1.apakšpunktā noteikto starpposma izdevumu deklarācijas pārbaudes termiņu no 18 darbdienām uz 35 darbdienām un 43.2.apakšpunktā noteikt konkrētu termiņu līdz kuram veic noslēguma izdevumu deklarācijas pārbaudi.  8. Pamatojoties uz to, ka ES fondu vadības informācijas sistēma ir izstrādāta un tās ietvaros ir iespējams izveidot izdevumu deklarācijas, tad MK noteikumu Nr.1041 50. un 51.punktā paredzētās darbības vairs nav nepieciešamas. Turklāt kārtība, kādā atbildīgā iestāde, sadarbības iestāde un sertifikācijas iestāde ziņo par ES fondu vadības sistēmas darbības traucējumiem ir noteikts starpresoru vienošanās par kārtību kādā izmanto minēto sistēmu. Līdz ar to minētie punkti tiek svītroti.  9. Ņemot vērā anotācijas 2., 3. un 8.apakšpunktā minēto grozījumus, MK noteikumos Nr.1041 nepieciešams veikt tehniskos precizējumus, svītrojot punktos atsauces uz 5., 6., 24., 31. un 34.punktu, kā arī svītrot 7.pielikumu un tehniski precizēt 1. un 2.pielikuma tabulas. |
| 3. | Projekta izstrādē iesaistītās institūcijas | Finanšu ministrija, Centrālā finanšu un līgumu aģentūra un Valsts kase |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | ES fondu vadībā iesaistītās institūcijas un ES fondu finansējuma saņēmēji |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā plānotos grozījumus MK noteikumos Nr.1041, tiesiskais regulējums samazinās ES fondu vadībā iesaistīto institūciju noslodzi, kā arī pagarinot termiņus to funkciju izpildei, tiks uzlabota maksājumu pieprasījumu izskatīšanas kvalitāte. |
| 3. | Administratīvo izmaksu monetārs novērtējums | MK noteikumu projekts šo jomu neskar, jo darba apjoms paliek nemainīgs. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka grozījumi MK noteikumos Nr.1041 galvenokārt skar ES fondu vadībā iesaistītās institūciju pienākumu izskatīt maksājumu pieprasījumus un termiņu, kādā iestādes veic minēto uzdevumu, tad sabiedrības līdzdalība projekta izstrādē nav plānota. |
| 2. | Sabiedrības līdzdalība projekta izstrādē | MK noteikumu projekts šo jomu neskar. |
| 3. | Sabiedrības līdzdalības rezultāti | MK noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | ES fondu vadībā iesaistītās institūcijas. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Ar grozījumiem MK noteikumos Nr.1041 valsts pārvaldes institucionālā struktūra netiks mainīta, netiks izveidotas jaunas institūcijas vai likvidētas esošās. |
| 3. | Cita informācija | Nav. |

Anotācijas III, IV, V sadaļa – MK noteikumu projekts šo jomu neskar.

Finanšu ministra vietā – iekšlietu ministrs R.Kozlovskis

28.07.2014 13:29

1646

I.Petrova,

Finanšu ministrijas

Eiropas Savienības fondu vadības sistēmas departamenta

Eiropas Savienības fondu tiesiskā nodrošinājuma nodaļas

juriskonsulte

67083941, inita.petrova@fm.gov.lv